**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  10 – 12 – 2024

**ΑΜΑΡΟΥΣΙΟΥ Αρ. Πρ.:** 11

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΥΠΑΙΘΑ, Περιφερειακή Δ/νση Πρ. & Δευτ. Εκπ/σης Αττικής, Δ/νση Π. Ε. Β΄ Αθήνας, 4ο Δημ. Σχ. Αμαρουσίου**

**Κοινοποίηση: Τα μέλη του Συλλόγου μας, ΔΟΕ, Ο.Λ.Μ.Ε., Συλλόγους Εκπ/κών Π.Ε. & Ε. Λ. Μ. Ε. της χώρας**

**ΚΑΤΑΓΓΕΛΙΑ**

**των καθόλα παράνομων ενεργειών του κου Διευθυντή του 4ου Δημ. Σχολείου Αμαρουσίου**

Το Δ. Σ. του Συλλόγου Εκπ/κών Π. Ε. Αμαρουσίου ύστερα από ενημέρωση που έλαβε από τον σύλλογο των διδασκόντων του 4ου Δημοτικού Σχολείου Αμαρουσίου καταγγέλλει με τον πιο κατηγορηματικό τρόπο τις αυθαίρετες και καθόλα παράνομες ενέργειες του Διευθυντή του 4ου Δημ. Σχ. Αμαρουσίου με τις οποίες κατατέθηκε αίτημά του προς τον Δήμο Αμαρουσίου, χωρίς την έγκριση του συλλόγου των διδασκόντων του σχολείου, για εξέταση του ενδεχόμενου της μετατροπής του 4ου Δημοτικού Σχολείου Αμαρουσίου σε Πειραματικό Σχολείο.

Συγκεκριμένα ο κος Διευθυντής του 4ου Δημοτικού Σχολείου αγνοώντας πλήρως τον σύλλογο των διδασκόντων του σχολείου που προΐσταται και χωρίς καν να έχει ενημερώσει των σύλλογο των γονέων του σχολείου ή το σχολικό συμβούλιο και εκτός κάθε νόμιμης διαδικασίας, αφού δεν είχε προηγηθεί σχετική έγγραφη πρόσκληση του ΥΠΑΙΘΑ μέσω της Δ/νσης Π. Ε. Β΄ Αθήνας για την μετατροπή σχολικών μονάδων σε Πειραματικά, και εντός άσχετου θέματος για το οποίο ζητήθηκε η γνώμη του από τον Δήμο Αμαρουσίου (εισήγηση περί χωροταξικής κατανομής των μαθητών/μαθητριών του Δήμου Αμαρουσίου – όρια εγγραφών σχολικών μονάδων) προέβη αναιτιολόγητα στην έγγραφη κατάθεση πρότασης προς τον Δήμο Αμαρουσίου για μετατροπή του 4ου Δημ. Σχ. Αμαρουσίου σε Πειραματικό.

Επισημαίνουμε ότι θεωρούμε απαράδεκτο και εξαιρετικά ανησυχητικό και επικίνδυνο Διευθυντής Σχολικής μονάδας να μην γνωρίζει το ισχύον νομικό πλαίσιο σύμφωνα με το οποίο μια σχολική μονάδα (σχολείο γειτονιάς) μπορεί να μετατραπεί σε Πειραματικό Σχολείο με ότι αρνητικό συνεπάγεται αυτό για τους/τις μαθητές/μαθήτριες της περιοχής του σχολείου, εφόσον τα Πειραματικά Σχολεία είναι Διαδημοτικά Σχολεία και εγγράφουν μαθητές/μαθήτριες κατόπιν αιτήσεως με κλήρωση από τους Δήμους όλης της Διεύθυνσης Π. Ε. που ανήκουν, αλλά και για τις/τους εκπαιδευτικούς του σχολείου οι οποίοι αυτόματα χάνουν τις οργανικές τους θέσεις.

Στο πλαίσιο αυτό πληροφορούμε τον κο Διευθυντή του 4ου Δημ. Σχ. Αμαρουσίου ότι ενήργησε καθόλα αυθαίρετα και παράνομα, διότι για να κατατεθεί ανάλογη πρόταση μετατροπής ενός Δημοτικού Σχολείου (γειτονιάς) σε Πειραματικό σχολείο χρειάζεται: α) σχετική πρόσκληση του ΥΠΑΙΘΑ για μετατροπή σχολείων σε Πειραματικά, β) απόφαση του συλλόγου των διδασκόντων του σχολείου υπέρ της μετατροπής του σε Πειραματικό, γ) ενημέρωση και αν είναι δυνατόν συναίνεση του Συλλόγου Γονέων και Κηδεμόνων και του σχολικού συμβουλίου του σχολείου, δ) τέλος, η συναίνεση, χωρίς να είναι υποχρεωτική, του Δήμου της περιοχής.

Επιπρόσθετα επισημαίνουμε στον κο Διευθυντή του 4ου Δημ. Σχ. Αμαρουσίου, ο οποίος δεν ανήκει στη δύναμη των μελών του σωματείου μας από επιλογή του, ότι πάγια θέση του κλάδου και του σωματείου μας είναι η μη ύπαρξη σχολείων «αριστείας» (Πρότυπα – Πειραματικά) τα οποία διαφοροποιούν τα κριτήρια επιλογής των μαθητών τους και το περιεχόμενο και τους τρόπους διδασκαλίας τους θεωρώντας ότι τα Δημόσια Σχολεία οφείλουν να παρέχουν το ίδιο επίπεδο γνώσεων και ευκαιριών σε όλους τους/τις μαθητές/μαθήτριές τους ενισχύοντας τα σχολεία της γειτονιάς και όχι κλείνοντάς τα αναγκάζοντας τους μαθητές και τις μαθήτριες να «ξενιτεύονται» εντός της πόλης που κατοικούν προκειμένου να φοιτήσουν σε κάποιο άλλο Δημόσιο Σχολείο που δεν θα είναι Πειραματικό, εφόσον το σχολείο της γειτονιάς τους μετατραπεί σε Πειραματικό (Διαδημοτικό Σχολείο) και δεν κληρωθούν για να εγγραφούν σε αυτό, όπως ανάλογα συμβαίνει με την καταστροφική μετατροπή του 1ου Γυμνασίου – 1ου Λυκείου Αμαρουσίου σε «Πειραματικό» πριν από λίγα χρόνια.

Καλούμε τον κο Δ/ντή του 4ου Δημοτικού Σχολείου Αμαρουσίου να σταματήσει να ενεργεί αυθαίρετα και παράνομα αγνοώντας τον σύλλογο των διδασκόντων του σχολείου του και στρεφόμενος εναντίον των διεκδικήσεων του κλάδου και του πρωτοβάθμιου συνδικαλιστικού οργάνου των εκπαιδευτικών της περιοχής που ανήκει το σχολείο που προΐσταται, του Συλλόγου Εκπ/κών Π. Ε. Αμαρουσίου, διότι σε διαφορετική περίπτωση θα λάβει τα επίχειρα των πράξεων του σε διοικητικό και νομικό επίπεδο.

Καλούμε το Δ. Σ. της Δ. Ο. Ε. να επιληφθεί του συγκεκριμένου θέματος.

